《三衢道中感怀寄庞几先》
宋代·陈渊

霜风卷地号，达晓不成雨。游云乍蔽亏，朝日翳复吐。

衢梁三日乍，去往迷处所。茅檐得小休，蔬饭不能举。

所嗟兵火馀，白骨莽无主。邻邦岁又恶，贾饭逐婺女。

遏籴彼何忍，楚越视心膂。况欲贼取之，不救沟壑苦。

生逢尧舜代，短袖不容舞。空馀卫物心，持此欲谁语。

故人幕中杰，筹画多所补。朝誉竞推先，丘壑终自许。

平生陈琳檄，解使头风愈。容我七子间，泛爱果轻与。

此生听造物，未能狙公芧。牧羊或可息，抱关亦易处。

要以一溉勤，聊润汉阴圃。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。